b'\n_START_ARTICLE_\nNem\xc5\xa1ka knji\xc5\xbeevnost\n_START_PARAGRAPH_\nPod pojmom nem\xc5\xa1ka knji\xc5\xbeevnost oziroma knji\xc5\xbeevnost v nem\xc5\xa1kem jeziku razumemo literarna dela, ki so nastala v nem\xc5\xa1kem jeziku na nem\xc5\xa1kogovore\xc4\x8dih podro\xc4\x8djih. Pod nem\xc5\xa1ko knji\xc5\xbeevnost spadajo tudi zgodovinska, literarnozgodovinska, dru\xc5\xbeboslovna, filozofska in ostala dela, ter dnevniki in pisma, ki imajo posebno literarno vrednost._NEWLINE_Med za\xc4\x8detki in konci posameznih literarnih obdobij ni jasnih meja, zato so posamezna obdobja urejena glede na njihov za\xc4\x8detek.\n_START_SECTION_\nEkspresionizem (nem. Expressionismus) (1910-1925)\n_START_PARAGRAPH_\nPojem ekspresionizem izvira iz slikarstva. Prvi\xc4\x8d so ga uporabili leta 1911 za mlade francoske umetnike 22. Berlinske Secesije, med katerimi sta bila tudi slikarja Braque in Picasso. Njihovo nagnjenje k pretiravanju v obliki, gestiki, barvitosti ter protinaturalisti\xc4\x8dni deformaciji celostne zunanje podobe, je na\xc5\xa1lo svojo korelacijo (povezanost) tudi v nem\xc5\xa1ki literaturi. Zna\xc4\x8dilnost ekspresionisti\xc4\x8dne izraznosti je podrejanje objektivnosti subjektivnemu do\xc5\xbeivljanju umetnika - v nasprotju z impresionizmom, ekspresionisti niso bili ve\xc4\x8d zavezani upodabljanju niansirnih vtisov okolice, temve\xc4\x8d so se osredoto\xc4\x8dali na izra\xc5\xbeanje svojega notranjega sveta.\n_START_SECTION_\nKnji\xc5\xbeevnost po letu 1945 (nem. Literatur nach 1945)\n_START_PARAGRAPH_\nObdobje po letu 1945 je bilo za nem\xc5\xa1ko knji\xc5\xbeevnost najte\xc5\xbeje obdobje v njeni zgodovini. Nem\xc5\xa1ka literatura je pristala na absolutni ni\xc4\x8dli svojega delovanja. Leta 1949 se ustanovita Nem\xc5\xa1ka demokrati\xc4\x8dna republika - NDR (nem. Deutsche Demokratische Republik, kraj\xc5\xa1e DDR) ter Zvezna republika Nem\xc4\x8dija - ZRN, imenovana tudi Zahodna Nem\xc4\x8dija (nem. Bundesrepublik Deutschland, kraj\xc5\xa1e BRD).'